題春壽堂
作者：方鳳
朝代：宋

paragraphs: 人皆構堂思奉身，吳氏構堂獨養親。
人皆種花圖炫眸，吳氏樹萱可忘憂。
慈親鶴髮壽且康，昆弟列羅如雁行。
旦暮升堂直滫瀡，娛親嬉舞斑衣裳。
子能順親親顔悅，和氣盈盈藹堂室。
春風荆樹發條枝，夜雨芝蘭秀芽茁。
由來孝道通神明，吳氏家世應昌榮。
他年移孝事君主，定使芳名書信史。